KYK: Volkswagen spog met ‘nuwe’ embleem | Netwerk24
Deur Elvira Wood 19 September 2019 14:01
Die nuwe Volkswagen-embleem is vereenvoudig.Foto: Volkswagen
“Dié groot opgradering lui ’n nuwe fase in vir Volkswagen wat innoverend, outentiek, meer digitaal en in pas is met die wêreld,” sê die maatskappy in ’n verklaring.
Jürgen Stackmann, direkteur verantwoordelik vir bemarking en verkope by Volkswagen, sê die nuwe handelsmerk pas by die nuwe produkte en inhoud wat hy vir kliënte bied.
Deel van die nuwe handelsmerk is ’n digitale platform waarmee hy met kliënte kommunikeer.
Die nuwe Volkswagen-embleem soos dit op ’n motor sal lyk.Foto: Volkswagen
Die nuwe embleem is nes voorheen ’n ronde sirkel met die alombekende VW daarbinne. Dit skep egter nou nie meer ’n driedimensionele effek soos sy voorganger nie. Dit is ook eenvoudiger en die lyne is dunner. Volkswagen gebruik nou wit, donker- en ligte blou as sy kleure.
Die nuwe embleem gaan binnekort ook sy verskyning in Suid-Afrika maak. Volkswagen het bevestig dit sal op sy nuwe T-Cross-nutsvoertuig verskyn, wat op 21 en 22 September by Montecasino in Fourways, Johannesburg, bekend gestel gaan word.
’n Vorige weergawe van die Volkswagen-embleem op die alombekende “Volksiebus”. Foto: Pixabay
Teen die einde van September sal Volkswagen Suid-Afrika se webtuiste ’n nuwe baadjie aantrek en sal die nuwe handelsmerk dan daar gebruik word. Die embleme by plaaslike handelaars sal ook dan opgegradeer word. Volkswagen sal sowat 70 000 embleme by meer as 10 000 kleinhandelaars, kantore en ander plekke in 171 lande moet vervang.
Die laaste keer toe Volkswagen sy embleem verander het, was in 2012. Dit is reeds die 13de keer sedert 1937 dat Volkswagen sy embleem herontwerp.
’n Twiet deur Aircooled Life wys hoe die handelsmerk oor die jare verander het.
New Volkswagen logo annouced, #volkswagen #vw #vwlogo pic.twitter.com/hfkeOQf1no
— Aircooled Life (@aircooled_life) September 10, 2019
Meer oor: Volkswagen | Motor | Motorvervaardigers | Motorvervaardiging